የአሁኑ ትውልድ ዕውቀቱን ለሰላምና ልማት ሊያውል ይገባል-ልጅ ዳንኤል ጆቴ
የአሁኑ ትውልድ የቴክኖሎጂ ዕውቀቱና የማስተዋል ዓቅሙ ለሰላምና ልማት ሊያውል እንደሚገባ የጥንታዊት ኢትዮጵያ ጀግኖች አርበኞች ማህበር ፕሬዝዳንት አስገነዘቡ ፡፡የማህበሩ ፕሬዝዳንት ልጅ ዳንኤል ጆቴ ፋሺስት ኢጣልያ ድል የተመታበትሚያዝያ 27  የሚከበረውን 76ኛው ዓመት የድል በዓል አስመልክተውትናንት በሰጡት መግለጫ የአሁኑ ትውልድ የተሻለ አስተዋይና ተመራማሪ ስለሆነና የቴክኖሎጂ አቅርቦቱም ሆነ ተደራሽነቱ ስላለው ይህን አቅም ለሰላምና ልማት ሊያውል ይገባል ሲሉ ነው ያስገነዘቡት ፡፡በዓሉ ፋሺስት ኢጣልያ ድል የተመታበት ሁኔታን በመናገር ሳይሆን የተለኮሰው የሰላም ችቦ እንዳይጠፋ ሁሉም ዘብ ሊቆም እንደሚገባ አስረድተዋል  ፡፡“እኛ የምንናገረው ስለጦርነቱ አስከፊነት ብቻ ሳይሆን በዚያ ሁኔታ ያተረፍናትን አገር እንዴት እናስቀጠላት የሚለውን ነው” ያሉት ልጅ ዳንኤል የአገሪቱን እድገትና ልማት ለማስቀጠል በመግባባት ላይ የተመሰረተ ግንኙነት ሊኖር እንደሚገባም አሳስበዋል፡፡ማህበሩ ፋሺስት ኢጣልያ ድል የተመታበትን 76ኛ ዓመት ከነገ ወዲያ ክብረ በዓል በደማቅ ሁኔታ ለማክበር ዝገጅቱን ማጠናቀቁን ገልጸዋል ፡፡ማህበሩ የራሱን ሙዚየም ለማቋቋም እንቅስቃሴ መጀመሩን የጠቆሙት ፕሬዝዳንቱ ፤ የጠፉ የኢትዮጵያ ታሪክ  መፃሕፍትን ማፈላለግ መጀመሩንና ያሉትንም ለህዝቡ ተደራሽ ለማድረግ እየሰራ መሆኑን አስታውቀዋል፡፡የታሪክ መጻሕፍትን ማንበብ ለማይችሉት በድምጽ ለማዘጋጀት የተጀመሩ ስራዎች እንዳሉም ነው ፕሬዚዳንቱ ያመለከቱት ፡፡ከክብረ በዓሉ አንድ ቀን ቀደም ብሎ ሚያዚያ 26 ቀን 2009 ዓ.ም በማዘጋጃ ቤት ለህዝብ ክፍት የሚሆን የታሪክ ሲምፖዚየም እንደተዘጋጀም ነው ያመለከቱት- (ኢዜአ) ፡፡